钦定古今图书集成/理学汇编/学行典/第271卷 > 邢量 邢参 沈诚
## 钦定古今图书集成/理学汇编/学行典/第271卷 > 邢量 邢参 沈诚

按《明外史隐逸传》：“邢量，字用理，长洲人。隐居葑门，以
卜筮自给。日作一二卦，即闭肆不与人接。性狷介，终
身不娶，与人无将迎。足迹不出里门，不畜奴婢。败屋三间，青苔满壁，折铛敝席，萧然如野僧，长日或不举
火，客至，相与清谈而已。其学自经史外，凡释老方技
之说，无所不通。卧榻之侧，书卷狼籍，文章简古，亦不”
苟作。佥事陈祚致政归，严峻不交一客，惟挟册就量
质疑。吴宽以侍郎旋里，往叩其门。量曰：“吾方执爨，未
有童子应门，奈何？”宽乃假邻家小杌，坐门外，俟其终
食乃进。有郡守索观其诗，量曰：“古有采诗无献诗，吾
岂以为羔雁哉？”因削其草，门人朱存理仅得其数篇。
其后有邢参者，字丽文，或云量族孙也。亦高隐不求
仕进，为人湛默，好读书。教授里中，徐祯卿、祝允明辈
咸与交。家贫无以资朝夕晏如也。早岁丧妻，遂不复
娶，独居自适。尝遇雪，数日不能炊，有故人访之，方兀
坐苦吟，口不言饥，第诵所得句自喜。后遇淫雨，复往
视，则屋之三角已垫，方怡然执书，坐其一角不垫处，
亦累日矣。祯卿评其有四懿，称为“有道君子”云。量同
邑沈诚，字希明，生稍后，隐操亦高，虽居通衢，邻人莫
识其面。朝士有欲见之者，固谢不纳。诚记诵淹博，问
无不知，而著述非所长，故鲜传道之者。